
Георги Иванов (Чикаго):  В САЩ и Канада върви безвъзвратна асимилация на българските църкви пред очите на българската емиграция, консули, дипломати и българската държава.  
Георги Иванов е завършил Висшия химико-технологически институт в София.  От дълги години е в Чикаго.  Работи като старши инженер в R&D отдела на престижна частна компания.  Хоноруван професор е в Illinois Institute of  Technology в Чикаго. Научните му интереси и многобройни публикации  и патенти са в областта на полимерните материали и технологии.  Проявява интерес и към историята на българските  църкви в САЩ. Подготвил е за печат документална хроника по този въпрос.  Разговорът ни днес е около държавната политика към българите в чужбина и българските църкви в САЩ.

-  
Доволни ли сте от българската държава, в лицето на министър Божидар Димитров, министър на българите в чужбина?  Ясна ли е политиката на г-н Димитров, на сегашното управление?
 -
 Отговарям от свое име. Не съм човекът, който може да говори от името на българите в Чикаго.  Разочарован  съм от министър Божидар Димитров. Вероятно не съм единственият. Случвало се е да прочета негови интервюта и публикации, отразяващи негови активности, както и коментарите от читатели към тях. Почти не се срещат коментари, които да са положителни, дори и като се изключат  тези, които се отнасят до след дипломната му квалификация като „разузнавач”. Министърът нагази в прерогативите на вице-президента, на Светия синод  и на Министерството на външните работи, археология, паметници на културата, морски катастрофи (трагедията в Охридското езеро) навсякъде едновременно. По отношение на един от ресорите си - вероизповеданията и по-конкретно православните църкви в чужбина, демонстрира неосведоменост. За политиката му се е чуло първо, че ще изнася сглобяеми черкви  за духовните потребности на българите в чужбина. Не е казал къде ще се поставят тези „бунгала”; и второ, щял да внася българи от някаде. Друго не се е чуло или аз не съм чул.
 
Една дирекция към МВнР по вероизповеданията, както е било някога, и друга дирекция за българите в чужбина пак там биха били достатъчни. Една постоянно действуваща комисия, съставена от директорите на тези дирекции съвместно с представители на Министерството на Просветата, Министерството на Културата, Министерството на правосъдието,  може да поеме функциите за обгрижването на българите в чужбина по отношение на тяхните граждански, юридически, културно-просветни и духовни потребности. Към тази комисия следва да бъдат привличани и представители на вероизповеданията в зависимост от случаите, които има да се рашават. Имам предвид Светия Синод, Главно мюфтийство и други.  
-  
Каква трябва да е политиката на българската държава спрямо емиграцията? 
- 
Преди всичко държавата трябва да коригира разбирането си по отношение термина „емиграция”. Времето, когато емиграцията се делеше на икономическа и политическа, (не включвам категорията на авантюристите,  както и тези,  които са напускали страната, за да избегнат  преследване на закона) отмина. Сега в голяма степен емигрантите са напуснали България законно и законно са в страната, в която са. Причините защо са там нямат значение, те са лични.  Хората нямат проблеми да се завръщат в България, когато пожелаят. 


Това „до Чикаго и назад” и „назад до Чикаго” го нямат за нищо. Няма вече „вражеска емиграция”, както е наричана емиграцията ни в архивите на тайните служби от времето преди 1989 година. Не виждам защо политиката на българската държава спрямо емиграцията трябва да бъде по-различна от тази към живеещите в България.  Трябва да бъде еднакво добра. Добро трябва да бъде и нашето отношение към държавата – да си плащаме данъците, да уважаваме институциите и да принесем някои от добрите неща, които научаваме в другата страна.  Иначе, държавната политика трябва да поощрява и подпомага всякакви дейности, насочени към съхраняване на българската национална идентичност, каквото и да се разбира под това. Засега изглажда единствено Министерството на образованието проявява активност. 
 
Струва ми се, че емигрантите се нуждаят  най-вече от добро консулско обслужване - подмяна на документи за самоличност, заверка и легализиране на документи,  пълномощни и други. Получаването на тези услуги трябва да бъде бързо и изчистено от бюрократизъм.   Имаше една добра практика в Чикаго – веднаж месечно през неработните дни консулският офис се изнасяше в някоя от черквите.  Не знам защо беше прекъсната. 
-   
Колко е активно посолството ни в САЩ за съхраняване на българския дух и подпомагане на емиграцията?

- 
От мемоарната литература и архивни документи става ясно, че държавната политика от преди 1989 г. за съхраняване на българския дух у емигрантите е била доста активна, независимо че емигрантите нито за миг не са забравяли своята национална идентичност. Няма съмнение, че тази активност е била продиктувана най-вече от политически и идеологически съображения. Тази политика тогава среща твърд отпор от страна на емиграцията и техните многобройни политически структури на принципа -  не щем ви нито меда, нито жилото.  

 
Сега времената са други. Отпор няма, но няма забележима  активност от страна на посолството. Предполагам, че посолството е търсено най-вече от създаваните български училища или други културно-просветни формирования за лицензиране, методическа помощ и пособия.  По отношение на най-първите огнища за поддържане и съхранение на българския дух – църквите, политиката на посолството е пагубна. Там от времето на първия мандат на г-жа Поптодорова още не са разбрали какви български църкви и какви български свещеници има в САЩ и Канада, както  и какви са тенденциите тези църкви да запазят или не българската си принадлежност.  Няма да е пресилено да се каже, че отношението на посолството по въпроса за българските църкви в САЩ и Канада не обслужва  българските национални интереси. 
-  
Защо е толкова важно българите в чужбина да имат църква? Много българи не са религиозни. 
 - 
Не съм виждал оригинала, но съм чел, цитирам по памет,  че „няма Църква като българската, която да е дала толкова много на своя народ, и няма народ като българският, който да е толкова неблагодарен на Църквата си, както е българският.”  Църквата е съхранила България като държава и българите като народ. Ако това е мит, то все още не съм срещнал някой да се е опитал да го развенчае. Организирането на българите в църковни общини и строежа на български църкви в САЩ  датира от 1907 година. Защо са го правили? Да съхранят българската си национална идентичност – вяра, език, традиции, култура. Да чуват Светата литургия на майчиния си български език: така е записано във всички архивни документи, до които съм имал достъп. Нямам други аргументи, които да противопоставя на онези българи, религиозни или не, които отхвърлят духовната връзка с майката БПЦ и игнорират важността на националния  и етнически характер на Църквата в емиграция. Не малка част от днешната емиграция  започнаха културно-просветителската си и обществена дейност в църквите. 
-   
А днес?

 - 
Църквата продължава историческата си роля  – да разпространява православната вяра,  да обгрижва духовно-религиозните потребности, да възпитава в християнските добродетели.  И всичко това на майчиния български език. За съжаление в не малка част от нашите български църкви в САЩ вече се разпореждат духовници и архиереи, които нямат нищо общо с България и Българската православна църква, нашия език, история  и национални традиции. В контекста на това, бих допълнил, че не е необходимо да си религиозен, за да осъзнаеш опасностите, надвиснали над българщината в църквите ни в САЩ и Канада и да се противопоставиш на това.  Ако се чувствуваш българин.
-  
Тогава сте съгласен с "има църква, има българщина; няма църква- няма българщина"?
 - 
Напълно споделям това. Православната църква в емиграция има в много голяма степен национален характер, за разлика от католическата или протестантската. Когато в разговор американци ме попитат “каква религия изповядвам” и отговоря: “източно-православна”, то следващият въпрос е: “имате ли българска църква тук?”, т.е. имането на наша църква се идентифицира със страната България. Затова има руска, сръбска, македонска, гръцка и т.н. православни църкви по света и в Чикаго. И хората казват точно така – отивам в македонската църква, например, а когато са тръгнали към католическа църква, се казва само местонахождението ù, без да уточнява националната ù принадлежност. Нека да бъде  ясно – българска не е църквата над входната врата, на която е написано – “българска”. Това не е достатъчно. Българска е църквата, която поддържа духовна връзка с майката църква в Родината и свещеникът по време на Светата литургия споменава името на българския патриарх и Свети синод. Така е по Каноните на православната църква! Всичко останало е заблуда и манипулация, на която мнозина се поддават.  

-  
Защо от 1963 г. има разкол в българските църкви в САЩ и Канада? 
 

-  
Това е дълга история.  Както споменах, българските църкви в САЩ са създавани и строени от 1907 година насетне от българи и македонци с българско национално самосъзнание.  Причината за разкола е личностна с политически оттенък, придаден по-късно за пред хората. През март 1963 г. по искане на митрополита на българската епархия в Америка, епископ Андрей,  в САЩ,  от  Светия Синод  е изпратен епископ Пимен. Целта е възстановяване на връзките, прекъснати преди години под натиска на Георги Димитров.  По време на разговорите от страна на няколко свещеника е поставено искането един от тях, архимандрит Кирил Йончев, да бъде въздигнат в епископски сан и той да поеме управлението на епархията в САЩ. Пимен отказва с мотива, че той няма тези пълномощия . Това дава повод  на тази група свещеници да издигнат политически лозунги, че и епископ Андрей, и епископ Пимен са агенти на Държавна сигурност. Само след две седмици свикват църковна конференция и обявават откъсването си от Свети Синод и формирането на „независима” църква начело на която е поставен архимандрит Кирил Йончев, единственият монах между тях . Година по-късно една небългарска черковна организация го въздига в чин епископ.  През 1976 епископ Кирил самоволно и еднолично подписва договор за присъединяване към друга небългарска юрисдикция - Православната църква в Америка, ОСА. Тъжното в тази история е, че разколниците, всичките те българи с неподлежащо на съмнение родолюбие и патриотизъм, тогава манифестират  като тяхна основна цел спасяването на църквите от безбожния комунистически режим. Така е записано в Епархийският им устав. Като свършел комунизмът в България, щели са да се върнат! Каква ирония!
-  
Комунизмът свърши… Те върнаха ли се?
-   
Сега 47 години по-късно и 21 години от края на комунистическия режим в България в отцепилите се през 1963 г. църкви от около 20 свещеника само двама или трима са българи, без да е ясно докога.  Те са на доизживяване. Господ здраве да им дава! В Епархийския духовен съвет няма български свещеник, митрополитът не е българин. Черкуващите се са с неясен етнически произход. По тази причина в тези църкви вече не се чува словото Божие на български език, там не се споменава Цар Борис Kръстител, патриарх Евтимий, светите братя Кирил и Методий, отец Паисий, дякона Левски. Не се празнуват 3 март, нито 24 май, не се споменават по време на Светата литургията български Патриарси, българския народ или българското войнство, както е по изискването на канона и българските традиции. В тези църкви е прекъсната духовната връзка с майката БПЦ и е потъпкана волята на техните учредители и ктитори – да се съхрани българския национален дух. Българското в строените от българи църкви е погребано и оставено в забвение. Това се случва пред бездушния поглед на българските емигранти, българската държава и безсилния да направи нещо Свети синод. 

-   
Значи излиза, че има сили, които вместо българска църква с български характер и традиции, се стремят да "подарят" нашата църква на друга, чужда православна институция, която не е сигурно, че ще защитава българските позиции?

 - 
За съжаление това е така. Силите имат  име – Православната църква в Америка  и неколцина българи в расо или без расо, поставили се в тяхна услуга, за една заплата или нещо друго. И ще им харижат църквите, без да се допитат по хилядите българи дали своя принос за съграждането и поддържането им.  Това е резултат и от безразличието проявявано от нас – българските емигранти и българската държава. За защита на какви “български позиции”  от чужда православна институция да говорим? Те отхвърлят всичко българско! Четете им устава! Ама, нали все е православие, ще рече някой! Стига интернационализъм – имаме си Българска православна църква с 1100 годишна история и 100 години български църкви в САЩ и Канада, която да се грижи за поддържане на нашата православна вяра. ОСА е църковна юрисдикция  от 1970 година, като преди това се е наричала Руска гръко-католическа църква. Нерде Ямбул, нерде Стамбул. Има един такъв български израз за неща, които са несъвместими. Нейната  автокефалност не се признава от повечето Църкви по света.  Наричат я дъщерна църква на Московската патриаршия! 

-  
Как гледате на факта, че Н.П. Елена Поптодорова става известна с това, че признава разколническата църква? Това не е ли разминаване и “липса на координация между институциите”, както Райна Манджукова, бившият ръководител на Държавната агенция за българите в чужбина, беше казала?

- 
Много жалко за Нейно Превъзходителство г-жа Елена Поптодорова. Впрочем, тя демонстрира особено добро отношение към  една трета  група свещеници. Това са тези свещеници, които не признават нито патриарх Максим, нито предстоятеля на алтернативния Синод- епископ Инокентий, т.е. те не признават институцията Българска православна църква, отрекли са се от нея и се опитват да отрекат от нея и част от българската емиграция. Тях г-жа Поптодорова награди с български медали за особени заслуги!  Как ви звучи? Нейната политика  по време на първия ù мандат към българските църкви в САЩ може да се оцени като вредна. 
 
Да, това е разминаване и липса на координация между институциите. Като държавен служител това нейно отношение може да се тълкува като нелоялност към политиката,  която българската официална държавна власт има към българската Църква. Всеизвестно е, че правителство  и президент признават и общуват единствено с Църквата, чийто глава е патриарх Максим. Ако направим аналогия с мотивите за освобождаването на Райна Маджукова,  г-жа Поптодорова „отговаря” на същите условия. Жалко, че не се чу глас в защита на г-жа Маджукова. 
-  
Разкажете ни за новия устав на Българската епархия към т.н. Православна църква в Америка (ОСА)?

- 
За да се говори за новият устав, трябва да се спомене нещо за стария. Старият е приет през 1964 година по времето, когато обявилата се в разкол българска епархия в САЩ, е съставена от 100% българи и македонци с българско самосъзнание –духовници  и вярващи. Без да цитирам дословно, ще посоча някои от постановленията  в него, които най-добре разкриват  намеринията на  ОСА сега. Така в  Глава І, Член 1 казва: Епархията е неразделна част от духовната цялост на Българската православна църква;  Глава І, Член 3: Епархията ще се ръководи от Екзархийския устав на Българската православна църква;  Глава І, Член 4: изграждането, съществуването и запазването на църквите в голяма част се дължи на българи от Македония; Глава І, Член 4: да изповядват вярата си в Бога, да се молят Нему на своя майчин български език; Глава ІІ, Член 1, буква (в)  църковното богослужение в ехархията да бъде на български, да се старае да запази народното минало, традиции и култура на нашия народ; Глава ІІІ, Член 2: Кандидатите за епархийски архиерей (владика) трябва да бъдат българи или американци от български произход и да притежават качества съгласно Екзархийския устав на БПЦ; Глава ХІІ, Член 3: От този Епархийски устав „Глава Първа, членове 1, 2, 3, 4, 5 и член 2 от Третата глава остават непроменливи завинаги”.  Това са постулатите, които определят характера и целите на епархията и църквите – да бъде съхранена българската национална идентичност. 
 
В новият устав, които можеда се види в интернет, всички положения които  „остават непроменливи завинаги”  са променени! Останало е само думата българска към наименованието на Епархията. И това няма да е за дълго.  Никъде другаде в текста не се споменава думата българска, българско, български.   Липсва духовна връзка с българската Църква, липсва заслугата на българи и македонци с българско самосъзнание, че са съградили тези църкви, липсва майчиният българският език, липсва изискването владиката да има нещо общо с България. 
 
-  
Какво следва от тези промени в устава? Има ли вече реална заплаха?
 
- 
Следва заличаване на българския етнически характер и българския дух в тези църкви.  Новият епископ  на ОСА многократно прави изявления против  етническия характер на църквите. Следва лишаване на нашите църкви от функциите им да продължават ролята си в съхраняването на българската национална идентичност, да бъдат място за духовно,  културно-просветно и социално  общуване на живеещите в района на църквите  българи. Свидетели сме на суспендиране на конституцията,  утвърдена от създателите на Българската епархия. Свидетели сме на  преиначаване на тяхната воля – да остане завинаги духовната връзка с майката Българската православна църква. Това е завещание! По американските закони и морал да нарушиш завещание е тежко престъпление. ОСА прави точно това – променя завещанието на нашите предшественици! 
- 
 Не е ли редно емигрантите заедно да намерите най-доброто решение на въпроса за църквите –  в полза на всички сънародници?  

- 
Редно е, естествено.  Не е морално единици да решават въпроси с широка обществена значимост. Особено пък въпроси, засягащи съхранението на българските църкви, национална идентичност и дух. Тук е мястото за активно участие на посолството и министър Божидар Димитров.  Тяхната пасивност, а в някои случаи и неадекватни действия, е равносилно на национално предателство. Тук е мястото и на медиите – да изпълнят дълга си към обществото, като го осведомят за протичащите процеси на асимилация и дадат възможност за дебат, което ще спомогне да се вземе най-доброто решение.  За мен най-доброто решение е българските църкви да бъдат български и по канона, и по закона. 

-  
Ще се обърнете ли към г-н Николай Младенов? Още като евродепутат той беше от малкото, които се вълнуваха от българите зад граница.  

- 
Опасността българите да загубят  част от църквите си тук в САЩ и Канада не е внушение. Това вече се е случило. Тази тенденция продължава.  Асимилацията е в пълен ход. Всеки, определящ себе си като българин  или българо-американец, всеки, който има  чувство за национална гордост и не е лишен от патриотични чувства,  независимо дали е извън България или в България, дали е обикновен гражданин, общественик или политик , религиозен или не, да действува по съвест.  Не съм следил изявите на министър Младенов като евродепутат. Прочетох негово интервю, след като стана министър, но не си спомням на кое министерство. Беше попитан защо се бил прекръстил, след като е положил клетва. Отговаря, защото е вярващ. Като такъв, да се надяваме, че може и да се ангажира в защита на българските национални църковни интереси.  Жалко, че по време на първото си посещение в САЩ, като министър на външните работи през пролетта, той е общувал публично със свещеник отцепник -не разколник, нещо по-лошо – отцепник, а не с редовни клирици, признаващи БПЦ и нейния предстоятел.  Отново липса на координация! 
 
Накрая бих искал да резюмирам и дано правилно бъда разбран. Темата е да съхраним или да оставим да ни бъдат отнети нашите български църкви – огнища на родолюбие, завещани ни от нашите предшественици в САЩ и Канада преди 100 години!  

Тася Тасова

